[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.12.2008

COM(2008) 883 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση του Μαυροβουνίου στον Παγκόσμιο Οργανισμό Εμπορίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΓΕΝΙΚΟ ΠΛΑΙΣΙΟ

1. Τα μέλη του Παγκόσμιου Οργανισμού Εμπορίου (ΠΟΕ) και το Μαυροβούνιο έφτασαν στο τελικό στάδιο συμφωνίας σχετικά με τους όρους προσχώρησης του Μαυροβουνίου στον οργανισμό. Αυτό επιτεύχθηκε ύστερα από διαπραγματεύσεις 4 ετών, οι οποίες άρχισαν το Δεκέμβριο του 2004, όταν το Μαυροβούνιο υπέβαλε αίτηση προσχώρησης στον ΠΟΕ. Τώρα το Συμβούλιο πρέπει να εκδώσει απόφαση για την έγκριση των όρων προσχώρησης του Μαυροβουνίου, ούτως ώστε η Ευρωπαϊκή Ένωση (ΕΕ) να είναι σε θέση να υποστηρίξει επίσημα την προσχώρηση της χώρας αυτής στον ΠΟΕ. Ακολουθεί περιληπτική περιγραφή των όρων προσχώρησης.

2. Οι διμερείς εμπορικές δεσμεύσεις για τα αγαθά και τις υπηρεσίες μεταξύ της ΕΕ και του Μαυροβουνίου ενσωματώνονται σε μια προτιμησιακή εμπορική συμφωνία που είναι μέρος της συμφωνίας σταθεροποίησης και σύνδεσης (ΣΣΣ) που υπογράφθηκε στις 15 Οκτωβρίου 2007. Το εμπορικό μέρος (προσωρινή συμφωνία) εφαρμόζεται από την 1η Ιανουαρίου 2008. Το Μαυροβούνιο είναι επίσης πιθανή υποψήφια προς ένταξη στην ΕΕ χώρα.

ΑΠΟΤΕΛΕΣΜΑ ΓΙΑ ΤΑ ΒΙΟΜΗΧΑΝΙΚΑ ΚΑΙ ΓΕΩΡΓΙΚΑ ΑΓΑΘΑ

3. Το δασμολόγιο του Μαυροβουνίου αντανακλά τη δασμολογική δομή της ΕΕ στην ταξινόμηση ΕΣ του 2007 σε οκταψήφιο επίπεδο, αλλά εκφράζεται στον πίνακα σε δέκα ψηφία. Όλες οι δασμολογικές κλάσεις θα είναι πάγιες. Όλα τα δασμολόγια εκφράζονται κατ' αξίαν. Οι συντελεστές των δασμών που επιβάλλονται ανέρχονται συνολικά σε έναν απλό μέσο όρο 4,19%. Ο συνολικός απλός μέσος όρος των αρχικών παγιοποιημένων δασμών (ΑΠΔ) είναι 5,04%. Ο συνολικός απλός μέσος όρος των τελικών παγιοποιημένων δασμών (ΤΠΔ) είναι 4,92%. Όλοι οι τομείς παρουσιάζουν μέσο παγιωμένο δασμό κάτω από 10%. Οι τομείς με κορύφωση περιλαμβάνουν το χαρτί καθώς επίσης και το δέρμα και τη γούνα (22%) και τα ψάρια (30%). Όλες οι άλλες δασμολογικές κλάσεις προσφέρονται σε επίπεδα χαμηλότερα ή ίσα με 15%. Για 131 δασμολογικές κλάσεις ο τελικός παγιωμένος δασμός είναι διαφορετικός από τον αρχικό. Οι περίοδοι εφαρμογής είναι, αντίστοιχα, 4 και 5 έτη. Το Μαυροβούνιο θα συμμετάσχει πλήρως σε όλες τις τομεακές συμφωνίες - εκτός από μερικές πολύ ευαίσθητες κλάσεις (χαρτί, χάλυβας).

4. Στα γεωργικά εμπορεύματα, επιβάλλονται δασμοί 12,08% και ο μέσος όρος του ΑΠΔ είναι 20,97% και θα μειωθεί στο 17,65%. Για τη γεωργία, 760 δασμολογικές κλάσεις έχουν περιόδους εφαρμογής, αντίστοιχα, 4 και 5 ετών. Τα υψηλότερα ποσοστά είναι για το βούτυρο, στο 60%.

ΑΠΟΤΕΛΕΣΜΑ ΓΙΑ ΤΙΣ ΥΠΗΡΕΣΙΕΣ

5. Το Μαυροβούνιο αναλαμβάνει δεσμεύσεις που επιτρέπουν την πρόσβαση στην αγορά και τον ανταγωνισμό μεταξύ των εγχώριων και ξένων παρόχων υπηρεσιών σε σχεδόν όλους τους τομείς και τους υποτομείς, και αυτά τα δύο στοιχεία θα ωφελήσουν τόσο την οικονομία του Μαυροβουνίου όσο και την ΕΕ. Οι ξένοι πάροχοι υπηρεσιών δεν θα αντιμετωπίζουν κανέναν απολύτως ποσοτικό ή διακριτικό περιορισμό σε βασικούς τομείς υπηρεσιών όπως:

- επαγγελματικές υπηρεσίες

- στη μεγάλη πλειονότητα των επιχειρηματικών υπηρεσιών

- ταχυδρομικές υπηρεσίες & υπηρεσίες ταχείας παράδοσης (σύμφωνα με το πρόγραμμα ΕΚ)

- υπηρεσίες τηλεπικοινωνιών

- υπηρεσίες κατασκευών

- υπηρεσίες διανομής

- υπηρεσίες εκπαίδευσης

- περιβαλλοντικές υπηρεσίες

- στη μεγάλη πλειοψηφία των οικονομικών υπηρεσιών (με μια μεταβατική περίοδο για μερικούς υποτομείς)

- υπηρεσίες τουρισμού, και

- μέρος των υπηρεσιών μεταφορών.

6. Οι λίγοι τομείς για τους οποίους το Μαυροβούνιο δεν αναλαμβάνει δεσμεύσεις περιλαμβάνουν τις κοινωνικές υπηρεσίες και τις υπηρεσίες μεταφορών (εσωτερικές πλωτές μεταφορές, διαστημικές μεταφορές, μέρος των εναέριων και σιδηροδρομικών μεταφορών και μεταφορές μέσω αγωγών). Το Μαυροβούνιο επίσης δεν αναλαμβάνει δεσμεύσεις για τις οπτικοακουστικές υπηρεσίες. Το Μαυροβούνιο διατηρεί περιορισμούς στη διασυνοριακή παροχή ιατρικών και οδοντιατρικών υπηρεσιών, κτηνιατρικών υπηρεσιών και υπηρεσιών που παρέχονται από μαίες, νοσοκόμες και το παραϊατρικό προσωπικό· επίσης για την παροχή υπηρεσιών καθαρισμού κτιρίων, φωτογραφικών υπηρεσιών και υπηρεσιών συσκευασίας. Για τις ασφαλιστικές υπηρεσίες, το Μαυροβούνιο διατηρεί περιορισμούς όσον αφορά τη διασυνοριακή παροχή, παρόμοιους με εκείνους που διατηρούν τα υπόλοιπα μέλη του ΠΟΕ και θα επιτρέψει την άμεση δημιουργία δικτύων μόνο από το 2012 και μετά.

ΔΕΣΜΕΥΣΕΙΣ ΒΑΣΕΙ ΤΟΥ ΠΡΩΤΟΚΟΛΛΟΥ

7. Κατά το τελικό, πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί του Μαυροβουνίου συνάδουν κατά βάση με τους κανόνες και τις συμφωνίες του ΠΟΕ και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Τα ακόλουθα ζητήματα παρουσιάζουν ιδιαίτερο ενδιαφέρον για την ΕΕ:

Εμπορικά δικαιώματα

8. Στο Μαυροβούνιο, τα εγγεγραμμένα ξένα πρόσωπα έχουν το δικαίωμα να συμμετέχουν στις εισαγωγές και εξαγωγές υπό τους ίδιους όρους με τα εγχώρια πρόσωπα. Από την ημερομηνία της προσχώρησής του στον ΠΟΕ, το Μαυροβούνιο θα εξασφαλίσει ότι οι νόμοι και οι κανονισμοί του σχετικά με το δικαίωμα εισαγωγής και εξαγωγής εμπορευμάτων και την εφαρμογή τους θα συνάδουν με τις υποχρεώσεις του ΠΟΕ.

Σύστημα χορήγησης αδειών εισαγωγής

9. Το Μαυροβούνιο έχει φροντίσει ώστε οι διαδικασίες χορήγησης αδειών εισαγωγής να είναι σύμφωνες με τους κανόνες του ΠΟΕ, συμπεριλαμβανομένης της συμφωνίας για τις διαδικασίες χορήγησης αδειών εισαγωγής. Το Μαυροβούνιο δεσμεύτηκε ότι θα διαχειριζόταν και θα εφάρμοζε τις δασμολογικές ποσοστώσεις και τις δασμολογικές απαλλαγές του σύμφωνα με τη συμφωνία του ΠΟΕ και τη συμφωνία για τη χορήγηση αδειών εισαγωγής.

Επενδυτικά μέτρα στον τομέα του εμπορίου

10. Από την ημερομηνία της προσχώρησής του στον ΠΟΕ, το Μαυροβούνιο θα εφαρμόσει το επενδυτικό καθεστώς του κατά τρόπο που δεν εισάγει διακρίσεις στις εισαγωγές από όλα τα μέλη του ΠΟΕ και στα εμπορεύματα εγχώριας παραγωγής, σύμφωνα με τη συμφωνία του ΠΟΕ, συμπεριλαμβανομένης της συμφωνίας για τα επενδυτικά μέτρα στον τομέα του εμπορίου (TRIMS). Το Μαυροβούνιο έχει εγκρίνει μεταξύ άλλων έναν νέο νόμο σχετικά με τον καπνό που κατάργησε την απαίτηση για κάθε κατασκευαστή να αγοράσει μια συγκεκριμένη ποσότητα καπνού εγχώριας επεξεργασίας.

Δικαιώματα διανοητικής ιδιοκτησίας

11. Όσον αφορά τις γεωγραφικές ενδείξεις, το Μαυροβούνιο προβλέπει τη συνύπαρξη των γεωγραφικών ενδείξεων με προγενέστερα εμπορικά σήματα υπό ορισμένες συνθήκες, σύμφωνα με το άρθρο 17 της συμφωνίας TRIPS. Το Μαυροβούνιο παρέχει επίσης την ίδια προστασία δικαιωμάτων για γεωγραφικές ενδείξεις στους υπηκόους των μελών του ΠΟΕ ακριβώς όπως στους μαυροβούνιους υπηκόους. Όσον αφορά την προστασία των δεδομένων, το Μαυροβούνιο παρέχει προστασία για τα φαρμακευτικά και τα αγροχημικά προϊόντα. Για την επιβολή των δικαιωμάτων διανοητικής ιδιοκτησίας, το Μαυροβούνιο έχει εφαρμόσει περιεκτικούς κανόνες που περιλαμβάνουν επίσης ειδικά μεθοριακά μέτρα σύμφωνα με την απαίτηση TRIPS.

Υγειονομικά και φυτοϋγειονομικά μέτρα (SPS)

12. Το Μαυροβούνιο δεν έχει ένα ενιαίο σημείο πληροφόρησης προς το παρόν, αλλά εξέδωσε κανονισμό σχετικά με τις διαδικασίες κοινοποίησης μέτρων SPS τον Ιανουάριο του 2008 για να συμμορφωθεί με τη συμφωνία SPS. Το σημείο πληροφόρησης θα είναι αρμόδιο για την παροχή των πληροφοριών, μεταξύ άλλων, για την προσχώρηση του Μαυροβουνίου στον ΠΟΕ και τη συμμετοχή του στους διεθνείς υγειονομικούς και φυτοϋγειονομικούς οργανισμούς, συμπεριλαμβανομένων του Codex Alimentarius (κώδικας διατροφής), του διεθνούς γραφείου επιζωοτιών και της διεθνούς σύμβασης για την προστασία των φυτών καθώς επίσης και για οποιοδήποτε μέτρο SPS που εγκρίνεται ή προτείνεται στην επικράτειά του.

ΣΥΣΤΑΣΗ

13. Η Επιτροπή, υποβάλλοντας τους όρους προσχώρησης του Μαυροβουνίου στον ΠΟΕ για έγκριση από το Συμβούλιο, συνιστά την έγκριση αυτών των όρων, επειδή αντιπροσωπεύουν ένα ισορροπημένο αλλά και φιλόδοξο πακέτο δεσμεύσεων για το άνοιγμα της αγοράς, γεγονός που θα αποφέρει σημαντικά οφέλη τόσο στο Μαυροβούνιο όσο και στους εμπορικούς εταίρους στον ΠΟΕ.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση του Μαυροβουνίου στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133 παράγραφοι 1 και 5, σε συνδυασμό με το δεύτερο εδάφιο του άρθρου 300 παράγραφος 2,

την πρόταση της Επιτροπής,

Εκτιμώντας τα ακόλουθα:

(1) Στις 10 Δεκεμβρίου 2004 η κυβέρνηση του Μαυροβουνίου υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

(2) Στις 15 Φεβρουαρίου 2005 συνεστήθη ομάδα εργασίας για την προσχώρηση του Μαυροβουνίου, με σκοπό την επίτευξη συμφωνίας όσον αφορά όρους προσχώρησης αποδεκτούς από το Μαυροβούνιο και από όλα τα μέλη του ΠΟΕ.

(3) Η Επιτροπή, εξ ονόματος των Ευρωπαϊκών Κοινοτήτων και του Μαυροβουνίου ολοκλήρωσε τις διμερείς διαπραγματεύσεις τους για το εμπόριο αγαθών και υπηρεσιών τον Απρίλιο του 2008.

(4) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη του Μαυροβουνίου.

(5) Επομένως, το πρωτόκολλο προσχώρησης πρέπει να εγκριθεί.

(6) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της υπουργικής διάσκεψης, τα καθήκοντά της εκτελεί το Γενικό Συμβούλιο.

(7) Επομένως, πρέπει να καθοριστεί η θέση την οποία θα λάβει η Κοινότητα στο Γενικό Συμβούλιο,

ΑΠΟΦΑΣΙΖΕΙ:

Άρθρο μόνο

1. Η θέση την οποία θα λάβει η Κοινότητα στο Γενικό Συμβούλιο του ΠΟΕ όσον αφορά την προσχώρηση της Δημοκρατίας της Ουκρανίας στον ΠΟΕ είναι να εγκρίνει την εν λόγω προσχώρηση.

2. Τη θέση αυτή θα εκφράσει η Επιτροπή εξ ονόματος της Κοινότητας.

Βρυξέλλες,

Για το Συμβούλιο

Ο Πρόεδρος […]